AVIZ AL COMISIEI în conformitate cu articolul 294 alineatul (7) litera (c) din Tratatul privind funcţionarea Uniunii Europene privind modificările propuse de Parlamentul European la poziţia Consiliului referitoare la propunerea de DIRECTIVĂ A PARLAMENTULUI EUROPEAN ȘI A CONSILIULUI de modificare a Directivei 2001/18/CE în ceea ce privește posibilitatea statelor membre de a restricționa sau de a interzice cultivarea de OMG-uri pe teritoriul lor /* COM/2015/083 final - 2010/0208 (COD) */





2010/0208 (COD) AVIZ AL COMISIEI în conformitate cu articolul 294 alineatul (7) litera (c) din Tratatul privind funcţionarea Uniunii Europene privind modificările propuse de Parlamentul European la poziţia Consiliului referitoare la propunerea de DIRECTIVĂ A PARLAMENTULUI EUROPEAN ȘI A CONSILIULUI de modificare a Directivei 2001/18/CE în ceea ce privește posibilitatea statelor membre de a restricționa sau de a interzice cultivarea de OMG-uri pe teritoriul lor 1. Introducere Conform articolului 294 alineatul (7) litera (c) din Tratatul privind funcționarea Uniunii Europene (TFUE), Comisia trebuie să emită un aviz cu privire la amendamentele propuse de Parlamentul European în a doua lectură. Comisia își prezintă mai jos avizul privind amendamentele propuse de Parlament. 2. Context Data transmiterii propunerii către Parlamentul European și Consiliu: || 14 iulie 2010 Data avizului Comitetului Economic și Social European: || 9 decembrie 2010 Data avizului Parlamentului European, în prima lectură: || 5 iulie 2011 Data transmiterii propunerii modificate: || [*] Data adoptării poziției Consiliului, în prima lectură**: || 23 iulie 2014 Data avizului Parlamentului European, în a doua lectură: || 13 ianuarie 2015 * Comisia nu a elaborat o propunere modificată, dar și-a exprimat punctul de vedere cu privire la amendamentele Parlamentului în „Comunicarea Comisiei privind monitorizarea avizelor și rezoluțiilor adoptate de Parlament în perioada de sesiune iulie 2011” [documentul SP (2011)8072], transmisă Parlamentului European la 8 septembrie 2011. ** Comisia și-a exprimat punctul de vedere cu privire la amendamentele Consiliului în „Comunicarea Comisiei privind poziția în primă lectură a Consiliului în vederea adoptării unei Directive a Parlamentului European și a Consiliului de modificare a Directivei 2001/18/CE în ceea ce privește posibilitatea statelor membre de a restricționa sau de a interzice cultivarea de OMG-uri pe teritoriul lor” [documentul COM(2014) 570 final], transmisă Parlamentului European la 10 septembrie 2014. 3. Obiectul propunerii Uniunea Europeană (UE) a adoptat un cadru juridic cuprinzător pentru autorizarea produselor care constau sau sunt derivate din organisme modificate genetic (OMG-uri). Procedura de autorizare vizează utilizarea OMG-urilor pentru produse alimentare și furaje, prelucrare industrială și cultivare, iar a produselor derivate din OMG-uri pentru produse alimentare și furaje. Sistemul de autorizare al UE are drept scop evitarea efectelor adverse ale OMG-urilor asupra sănătății umane și animale și asupra mediului, stabilind, în același timp, o piață internă pentru produsele respective. Două texte legislative, și anume Directiva 2001/18/CE privind diseminarea în mediu a OMG-urilor[1] și Regulamentul (CE) nr. 1829/2003 privind produsele alimentare și furajele modificate genetic[2], prevăd autorizarea prealabilă introducerii pe piață pentru OMG-uri. Ambele stabilesc standarde fondate pe baze științifice pentru evaluarea riscurilor potențiale pentru sănătatea umană, sănătatea animală și mediu, precum și cerințe de etichetare. În plus, Regulamentul (CE) nr. 1830/2003[3] stabilește norme privind trasabilitatea și etichetarea OMG-urilor și trasabilitatea produselor destinate alimentației umane sau animale, obținute din OMG-uri. În martie 2009, Consiliul a respins propunerile prin care Comisia solicita abrogarea de către Austria și Ungaria a măsurilor lor naționale de salvgardare, deoarece, în conformitate cu Autoritatea Europeană pentru Siguranța Alimentară (EFSA), le lipsea sprijinul științific necesar în conformitate cu legislația UE. Ulterior, un grup de 13 state membre[4] a solicitat Comisiei să elaboreze propuneri pentru a le oferi statelor membre libertatea de a decide cu privire la cultivarea OMG-urilor[5]. În scopul combinării unui sistem de autorizare al UE pentru OMG-uri, fondat pe date științifice, cu libertatea statelor membre de a decide dacă doresc sau nu să cultive culturi modificate genetic pe teritoriul lor, Comisia a adoptat această propunere legislativă în iulie 2010. Aceasta furnizează, în cadrul juridic al UE privind OMG-urile, un temei juridic care permite statelor membre să restricționeze sau să interzică cultivarea OMG-urilor care au fost autorizate la nivelul UE pe tot teritoriul lor sau într-o parte a acestuia. Interdicțiile sau restricțiile respective trebuie să se bazeze pe alte motive decât cele vizate de evaluarea riscurilor pentru mediu și sănătate din cadrul sistemului de autorizare al UE. 4. Avizul Comisiei privind amendamentele Parlamentului European în a doua lectură Parlamentul European a votat, în a doua lectură, un text consolidat care conține o serie de amendamente la textul poziției Consiliului în primă lectură. Textul este rezultatul negocierilor între Parlamentul European, Consiliu și Comisie. Comisia acceptă toate amendamentele votate de Parlamentul European. [1] JO L 106, 17.4.2001, p. 1. [2] JO L 268, 18.10.2003, p. 1. [3] JO L 268, 18.10.2003, p. 24. [4] Austria, Bulgaria, Cipru, Grecia, Ungaria, Irlanda, Letonia, Lituania, Luxemburg, Malta, Țările de Jos, Polonia și Slovenia. [5] Discuțiile respective au avut loc în cadrul reuniunilor Consiliului din 2 martie, 23 martie și 25 iunie 2009.